Søkte, men fikk ikke jobben som sentralbanksjef.

Torsdag holder sentralbanksjef Øystein Olsen sin andre årstale for Norges Banks representantskap og flere hundre inviterte gjester fra toppen av norsk politikk, forvaltning og næringsliv. Her kommer han blant annet til å snakke om gjeldskrisen som rir store deler av Europa.

Mye nærmere Norges Bank kommer det samtidig til å bli demonstrert og holdt en annen appell, nemlig på utsiden av bygget hvor fiffen fores med sentralbanksjefens oppfordringer.

Her vil oppfordringen være at Norges Bank bør legges ned.

- Det er den norske Tea Party-bevegelsen som står bak demonstrasjonen, sier Thomas Kenworthy til NA24.

Stort i USA

I USA oppstod den høyreorienterte bevegelsen etter at myndighetene vedtok en rekke krisepakker for å bøte på skadene av finanskrisen. Der har bevegelsen nå fått så stor oppslutning, i underkant av rundt 20 prosent, at den kan være med på å avgjøre årets presidentvalg.

Navnet er valgt etter det såkalte opprøret «Teselskapet i Boston» i 1773, der engelsk te ble kastet på sjøen. Da var teskatten den siste gjenværende pålagte skatten som Stobritannia hadde pålagt kolonien. Denne hendelsen sees på som avgjørende for USAs kamp for uavhengighet.

Den republikanske presidentkandidaten Ron Paul støttes av flere av bevegelsens medlemmer.

Her hjemme er det mer kummerlige forhold.

- Den norske Tea Party-bevegelsen ble stiftet i november 2010. Det er tre personer i styret og jeg er leder. Bevegelsen ble grunnlagt for å skape en partiløs organisasjon med formål å gjeninnføre rettsstaten i Norge, sier Kenworthy.

Dette skal de altså proklamere utenfor Norges Bank. Hvor sterkt de stiller er imidlertid usikkert.

- Vi har for det meste rekruttert meddemonstranter via sosiale medier som Facebook. Det er for tiden en 60 som stiller til demonstrasjonen og ytterligere 60 personer som har sagt at de kan komme til å stille.

Foto: (Scanpix)

Vil endre grunnloven

Det disse stiller opp for kan nok virke fremmed for de fleste.

- Det er på tide og lage en ny grunnlov og revurdere alle lover, reguleringer, forskrifter, departementer, tilsyn og andre byråkratiske institusjoner i lys av denne, sier han, og ramser opp følgende punkter som han mener at er galt med rettsstaten i Norge:

* Alle lover bør prøves foran en domstol for å avgjøre om de strider mot eiendoms eller organisasjonsfriheten. Med en slik lovprøving ville sentralbankloven blitt avvist.

* Statens suverenitet bør lovbestemt avgrenses. Den norske stat er totalitær i den forstand at politikerne kan gripe inn i alle sider ved borgernes liv uten å bryte loven.

* Den lovgivende makt er trukket ut av stortinget og den dømmende ut av domstolene og delegert ned i byråkratiet som på en gang lager regler, dømmer og håndhever dem.

* Den bevilgende makt er også i stor grad trukket ut av stortinget og overlatt byråkratiet i form av store rammebevilgninger.

* Velgermassen kjøpes med valgflesk og privilegier.

Vil fjerne Norges Bank

I tillegg vil han som tidligere nevnt fjerne sentralbanken

- Det er mange grunner til å avvikle sentralbanken. Banksystemets kredittekspansjon er årsaken til store feilinvesteringer som korrigeres under de sykliske «krisene». Feilinvesteringene er et stort sløseri, skaper problemer for mange og brukes som argument for reguleringer og økt statlig sektor. Arbeiderne gis et årlig kollektivt lønnsavslag på 2,5 prosent hvilket skaper ufred i arbeidslivet. Bedriftenes egenkapital vannes ut og erstattes med bankenes fremmedkapital. Det blir færre gjeldsfrie uavhengige entreprenører. Privatpersoner blir gjeldslaver og lever i frykt for å miste huset. Folk ser sine sparepenger vannes ut og blir spekulanter i eiendom og aksjer. Staten støvsuger samfunnet for kapital og eser ut på alle kanter på bekostning av det sivile samfunn. Alle store kriger de siste 300 årene er finansiert ved å vanne ut valutaen, sier han.

Og spesielt sentralbankloven får unngjelde.

- Bestemmelsen om tvunget betalingsmiddel er i strid med organisasjonsfriheten. Statens manglende håndheving av kontrakter i gull og sølv er et avvik fra statens oppgave med å håndheve frivillig inngåtte kontrakter. Bank og pengevesenet bør håndheves av allmenn eiendoms- og kontraktsrett, sier Kenworthy.

- Sentralbanklovens paragraf 14 pålegger alle å ta i mot norske kroner om de blir tilbudt det. Siden kjøper ønsker å betale så lite som mulig gir dette i praksis staten monopol på pengeproduksjon. Alt staten trenger å gjøre er å levere det dårligste produktet.

Det Kenworthy ønsker seg er at bankene ruger på det som kundene måtte dytte inn.

-100 prosent dekning for innskudd vil si at bankene har 100 prosent dekning for alle bankinnskudd med umiddelbare uttak. Det vil med dagens system bety kontanter og med et metallbasert system metall. Bankene skal kun kunne låne ut innskudd fra tidskontoer og da like lenge som tidsbegrensningen. På denne måten skjer sparing og investering synkront og man får en harmonisk økonomisk utvikling.

Tea Party-lederen vil imidlertid ikke tilbake til den såkalte gullstandarden, eller Bretton Woods-systemet. Denne brøt sammen i 1971 og innebar en forpliktelse for hvert av de deltakende land til å føre en pengepolitikk som opprettholdt en fast vekslingskurs for sin valuta i forhold til gull.

- Nei. Gullstandarden var designet for inflasjon. Gulldekningen for pengene i 1914 var kun ti prosent. Det var med andre ord en betydelig inflasjon 1870-1914. I 1971 var dekningen noen få promille.

Ville selv ha jobben

I en lenger periode har den norske kronen vært unormalt sterk, spesielt mot våre viktigste handelspartnere som bruker euro. Dermed kommer Øystein Olsen nok til også å fokusere på kronekursen i sin årstale, et drøyt år etter at han overtok stillingen fra Svein Gjedrem.

Olsen ble valgt som Gjedrems etterfølger på bekostning av fem andre søkere. En av disse var nettopp Thomas Kenworthy.

- Jeg søkte på stillingen for å få oppmerksomhet om reguleringene av bank og pengevesenet. Det var flere som tok kontakt og ba meg «stå på».

Han mener at det kun er et mindretall i befolkningen som har oversikt.

- Folk flest kjenner ikke årsaken til de sykliske krisene. De betrakter dem som en slags naturlov at det «går opp og ned». Folk flest har også lite kunnskap om bruk av metaller som penger og tror for eksempel at elektronisk betaling blir umulig. Folk flest har nok med å få hverdagen til å henge sammen og jeg klandrer ingen for dette. Nettopp derfor må statsmakten gjøres selvregulerende ved at politikernes virksomhet blir lovregulert og kontrollert domstoler og andre institusjoner. Det er helt umulig for vanlige folk og også politikerne å forstå og kontrollere det stadig voksende byråkratiet, sier han.

Kenworthy som jobber som outsourcing manager i EDB ErgoGroup har kommet frem til egne svar.

- Jeg har lest meg opp på egenhånd motivert av et ønske om å forstå samfunnet. Jeg mener hvert enkelt menneske har en ukrenkelig rett til sitt eget liv. Det vakre er at den metodiske håndhevingen av denne retten også gir det mest velstående og harmoniske samfunnet.

NA24 vil dekke talen til sentralbanksjefen, som starter klokken 18. Etter talen beveger gjestene seg over til en storslått fest på Grand Hotel.